b'\n_START_ARTICLE_\nMikrokompiuteris\n_START_PARAGRAPH_\nMikrokompiuteriais vadinami nedideli\xc5\xb3 dyd\xc5\xbei\xc5\xb3 (telpa ant paprasto stalo) kompiuteriai, kuri\xc5\xb3 centrinio procesoriaus darb\xc4\x85 atlieka mikroprocesorius (\xc2\xb5P). Dauguma detali\xc5\xb3, kurios sudaro mikrokompiuter\xc4\xaf, b\xc5\xabna \xc4\xafmontuotos \xc4\xaf vien\xc4\x85 d\xc4\x97\xc5\xbe\xc4\x99 arba trumpais laidais prijungtos prie tos pa\xc4\x8dios d\xc4\x97\xc5\xbe\xc4\x97s, pvz.: monitorius, pel\xc4\x97, klaviat\xc5\xabra. Tuo tarpu minikompiuteriai, universalieji kompiuteriai ir superkompiuteriai da\xc5\xbeniausiai b\xc5\xabna spintos dyd\xc5\xbeio arba u\xc5\xbeima viso kambario plot\xc4\x85 ir daugiau._NEWLINE__NEWLINE_Su dauguma mikrokompiuteri\xc5\xb3 vienu metu gali dirbti tik vienas vartotojas, ta\xc4\x8diau kai kurie (asmeniniai kompiuteriai ir darbo stotys) priklausomai nuo operacin\xc4\x97s sistemos gali vienu metu aptarnauti ir kelis vartotojus. Kartu su mikroprocesoriumi mikrokompiuteriai turi ir greitai veikian\xc4\x8dius tiesiogin\xc4\x97s kreipties atminties modulius (RAM), bei l\xc4\x97tesnius, bet talpesnius duomen\xc5\xb3 kaupimo \xc4\xafrenginius. Taip pat mikrokompiuteriai komplektuojami su \xc4\xafvairiais duomen\xc5\xb3 \xc4\xafvesties/i\xc5\xa1vesties \xc4\xafrenginiais, tokiais kaip: klaviat\xc5\xabra, pel\xc4\x97, monitorius, spausdintuvas.\n_START_SECTION_\nIstorija\n_START_PARAGRAPH_\nPirmas asmeniniam naudojimui sukurtas mikrokompiuteris buvo pristatytas 1974 metais ir vadinosi Altair 8800. J\xc4\xaf gaminusi firma \xe2\x80\x9eMicro Instrumentation Telemetry Systems\xe2\x80\x9c (MITS) si\xc5\xabl\xc4\x97 \xc4\xafsigyti kaip pa\xc5\xa1tu u\xc5\xbesakom\xc4\x85 prek\xc4\x99 u\xc5\xbe beveik 400 doleri\xc5\xb3. Nuo to laiko mikrokompiuteri\xc5\xb3 paklausa spar\xc4\x8diai augo ir \xc4\xaf rink\xc4\x85 \xc4\xafsiliejo naujos kompanijos. Pirmoji stambi elektronikos kompanija gaminusi ir pardavin\xc4\x97jusi asmeninius kompiuterius \xe2\x80\x9eTandy Corporation\xe2\x80\x9c savo model\xc4\xaf pristat\xc4\x97 1977 metais. Jis greitai u\xc5\xbekariavo rink\xc4\x85, nes tur\xc4\x97jo du patrauklius bruo\xc5\xbeus: klaviat\xc5\xabr\xc4\x85 ir CRT monitori\xc5\xb3, taip pat tur\xc4\x97jo galimyb\xc4\x99 i\xc5\xa1saugoti informacij\xc4\x85 magnetin\xc4\x97je juostel\xc4\x97je._NEWLINE_1976 metais buvo \xc4\xafkurta kompanija \xe2\x80\x9eApple Computer\xe2\x80\x9c gaminusi mikrokompiuteri\xc5\xb3 serij\xc4\x85 Apple, o dabar tiekianti Macintosh._NEWLINE__NEWLINE_1981 buvo sukurtas dabartinio labiausiai paplitusio asmeninio kompiuterio pradininkas. J\xc4\xaf pristat\xc4\x97 kompanija IBM. Ji \xc4\xafrod\xc4\x97, kad mikrokompiuteris gali b\xc5\xabti s\xc4\x97kmingai panaudotas ir netgi b\xc5\xabtinas verslo srityje. D\xc4\x97l \xc5\xa1itos prie\xc5\xbeasties mikrokompiuteri\xc5\xb3 plitimas stipriai padid\xc4\x97jo._NEWLINE_I\xc5\xa1 tikr\xc5\xb3j\xc5\xb3 yra ir kitoki\xc5\xb3, ne vien tik mechaninio dyd\xc5\xbeio, kriterij\xc5\xb3, pagal kuriuos kompiuteriai skirstomi \xc4\xaf kategorijas. Vienas i\xc5\xa1 labiausiai paplitusi\xc5\xb3\xc2\xa0\xe2\x80\x93 kompiuterio \xc5\xbeod\xc5\xbeio (cel\xc4\x97s) dydis. Jei didieji kompiuteriai tur\xc4\x97jo 30 ar net 40 ir daugiau bit\xc5\xb3 dyd\xc5\xbeio \xc5\xbeod\xc5\xbeius, kurie buvo apdorojami vienos operacijos metu, mini\xc2\xa0\xe2\x80\x93 prasid\xc4\x97jo nuo 12 (PDP-8) ir v\xc4\x97liau nusistov\xc4\x97jo 16 bit\xc5\xb3 taisykl\xc4\x97. Mikrokompiuterai paprastai buvo 8 bit\xc5\xb3 \xc5\xbeod\xc5\xbeio, nes juose montuojami mikroprocesoriai apdorodavo kaip tik tokio dyd\xc5\xbeio \xc5\xbeod\xc5\xbeius.'